Source: http://ec.europa.eu/civiljustice/parental_resp/parental_resp_pol_mt.htm
Timestamp: 2017-08-21 01:10:25+00:00
Document Index: 608988

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ']

﻿ Kummissjoni Ewropea - Network gudizzjarju ewropew - Risponsabilità tal-ġenituri - Polonja
Kummissjoni Ewropea > NGE > Risponsabilità tal-ġenituri > Polonja
L-aħħar aġġornament: 23-02-2007
Risponsabilità tal-ġenituri - Polonja
1. F’termini prattiċi, xi jfisser it-terminu legali "ir-responsabbiltà tal-ġenituri"? X’inhuma d-drittijiet u l-obbligi ta’ min ikollu r-responsabbiltà tal-ġenituri?
7. Jekk il-ġenituri jitilgħu il-qorti, liema kwistjonijiet jistgħu jkunu deċiżi mill-imħallef fejn għandu/ha x’jaqsam/taqsam it-tifel/tifla?
10. Quddiem liema qorti jew awtorità għandi nitla’ jekk nixtieq niddepożita applikazzjoni dwar ir-responsabbiltà tal-ġenituri? Liema formalitajiet iridu jiġu rispettati u liema dokumenti għandi nehmeż ma’ l-applikazzjoni?
11. Liema proċedura tapplika f’dawn il-każijiet? Hija disponibbli proċedura ta’ emerġenza?
14. F’ċerti każijiet, jista’ jkun hemm il-ħtieġa li ssi applikazzjoni quddiem qorti biex tkun infurzata deċiżjoni dwar ir-responsabbiltà tal-ġenituri. Quddiem liema qorti rrid nitla’ u liema proċedura tapplika?
15. X’għandi nagħmel biex deċiżjoni dwar ir-responsabbilta’ tal-ġenituri li ngħatat fi Stat Membru ieħor tkun rikonoxxuta u infurzata fil-Polonja?
16. Quddiem liema qorti rrid nitla’ biex nopponi r-rikonoxximent ta’ deċiżjoni dwar ir-responsabbiltà tal-ġenituri li ngħatat minn qorti fi Stat Membru ieħor? Liema proċedura tapplika f’dawn il-każi?
17. Liema liġi tiġi applikata mill-qorti fi proċedura dwar responsabbiltà tal-ġenituri fejn it-tifel/tifla jew il-partijiet ma jgħixux fil-Polonja jew huma ta’ nazzjonalitajiet differenti?
M’hemm l-ebda definizzjoni ta’ awtorità (responsabbiltà) tal-ġenituri fil-Kodiċi tal-Familja u tat-Tutela tal-Polonja. F’termini ġenerali, l-awtorità (ir-responsabbiltà) tal-ġenituri tista’ tiġi ddefinita bħala sett ta’ obbligi u drittijiet tal-ġenituri fil-konfront ta’ tifel/tifla minuri, li l-għan tiegħu huwa li tkun provduta kura xierqa u jkunu mħarsa l-interessi tat-tifel/tifla.
L-awtorità tal-ġenituri titwieled ex lege fil-mument tat-twelid ta’ tarbija u ddum sakemm it-tifel/tifla jagħlaq/tagħlaq l-età legali, jigifieri sakemm huwa/hija jagħlaq/tagħlaq 18-il sena (b’xi eċċezzjonijiet).
Persuna li jkollha l-awtorità tal-ġenituri hija obbligata li tieħu ħsieb it-tifel/tifla, li trabbieh/a, li tieħu ħsieb is-saħħa fiżika u mentali tiegħu/tagħha, l-edukazzjoni, kif ukoll li tirrappreżenta lit-tifel/tifla u tamministra l-proprjetà tiegħu/tagħha.
L-awtorità tal-ġenituri għandha tkun eżerċitata miż-żewġ ġenituri, kemm jekk ikunu miżżewġa lil xulxin, jgħixu flimkien, eċċ. jew le.
F’sitwazzjoni biss fejn il-paternità ta’ tifel/tifla ġiet stabbilita minn qorti, missier għandu jkun eliġibbli li jeżerċita l-awtorità ta’ ġenitur biss jekk il-qorti tagħtihielu permezz ta’ deċiżjoni li tistabbilixxi l-paternità. Jekk wieħed mill-ġenituri jkun mejjet jew huwa nieqes mill-kapaċità legali, jew jekk tneħħietlu/tneħħitilha l-awtorità ta’ ġenitur jew ġie/t sospiż/a milli jeżerċita/teżerċita l-awtorità ta’ ġenitur, l-awtorità tal-ġenituri tkun vestita fil-ġenitur l-ieħor/l-oħra biss. Jekk ma ġietx stabbilita l-paternità ta’ tifel/tifla, mela l-omm biss hija intitolata għall-awtorità tal-ġenituri.
Jekk l-ebda wieħed mill-ġenituri mhu intitolat li jkollu l-awtorità tal-ġenituri, eż. minħabba li tneħħietlu/tneħħitilha l-awtorità ta’ ġenitur minħabba li kien/et qed jeżerċitaha/teżerċitaha b’mod mhux xieraq, jew minħabba li ma kienx/kenitx qed jeżerċitaha/teżerċitaha, tiġi maħtura persuna biex ikollha l-kustodja tat-tifel/tifla.
Jekk il-ġenituri jiddivorzjaw jew jisseparaw, il-kwistjoni ta’ l-awtorità tal-ġenituri għandhom tkun soġġetta għal deċiżjoni tal-qorti.
Il-liġi Pollaka ma tipprovdix għall-possibbiltà li jkun konkluż ftehim ta’ din ix-xorta.
Hemm possibbiltà ta’ medjazzjoni, imma għandha titwettaq minn qorti tat-tutela. Din il-qorti tista’ tibgħat lill-ġenituri għal terapija familjari, li tiġi organizzata minn diversi organizzazzjonijiet soċjali jew mhux governattivi, eċċ.
Hemm dispożizzjoni li tistipula li ż-żewġ ġenturi b’mod konġunt għandhom jiddeċiedu fi kwistjonijiet vitali li jikkonċernaw it-tifel/tifla. Jekk ma jirnexxielhomx jiftiehmu, tkun qorti tat-tutela li tiddeċiedi dwar dawn il-kwistjonijiet. M’hemm l-ebda lista ta’ kwistjonijiet li jitqiesu vitali. Il-ġurisprudenza tissuġġerixxi li dawn il-kwistjonijiet vitali jinkludu: id-domiċilju tat-tifel/tifla, l-għażla ta’ l-iskola, id-deċiżjoni li tikkonċerna isem u kunjom it-tifel/tifla, deċiżjonijiet li jikkonċernaw it-trattament mediku tat-tifel/tifla, tluq barra mill-pajjiż.
Każ ta’ manteniment mhux każ ta’ tutela. Ovvjament, jekk wieħed mill-ġenituri ma jipprovdix il-manteniment għal tifel/tifla, il-ġenitur l-ieħor għandu d-dritt li jiftaħ kawża l-qorti sabiex jingħata l-manteniment.
Le, il-fatt li wieħed mill-ġenituri jeżerċita l-kustodja esklużiva ma jfissirx li l-ġenitur l-ieħor għandu jitneħħilu d-dritt li jiddeċiedi mal-ġenitur ta’ l-ewwel dwar kwistjonijiet vitali li huma relatati mat-tifel/tifla.
Il-ġenituri li jgħixu flimkien biss jista’ jkollhom il-kustodja konġunta ta’ tifel/tifla. Jekk il-ġenituri ma jgħixux flimkien, wieħed biss minnhom għandu jingħata l-kustodja ta’ tifel/tifla. Il-ġenitur l-ieħor/oħra għandu jżomm id-dritt tiegħu/tagħha li jikkuntattja lit-tifel/tifla liberament kif ukoll l-awtorità tal-ġenituri kollha tiegħu/tagħha. Hemm distinzjoni bejn il-kunċett ta’ kustodja u l-kunċett ta’ l-awtorità tal-ġenituri.
Il-każijiet li għandhom x’jaqsmu ma’ l-awtorità tal-ġenituri jaqgħu fil-kompetenza tal-qrati distrettwali (‘rejonowy’) – id-diviżjonijiet tal-familja u tal-każi li jinvolvu l-minuri (qorti ta’ tutela) – li huma kompetenti fejn għandu x’jaqsam id-domiċilju tat-tifel/tifla.
Wieħed għandu jiddepożita applikazzjoni u jehmeż magħha iċ-ċertifikat tat-twelid tat-tifel/tifla, iċ-ċertifikat taż-żwieġ tal-ġenituri (jekk huma miżżewġa), dokumenti oħra li jikkorroboraw l-applikazzjoni, eż. ċertifikati mediċi, ċertifikati skolastiċi, opinjonijiet ta’ pedagoġi, eċċ.
F’każi li għandhom x’jaqsmu ma’ l-awtorità tal-ġenituri tapplika dik li tissejjaħ proċedura mhux kontenzjuża, li hija inqas formali minn proċedura li tinvolvi kawża.
F’sitwazzjonijiet ta’ emerġenza, eż. jekk tifel/tifla tkun f’periklu, qorti tat-tutela tista’ taġixxi ex officio u tagħti deċiżjonijiet f’emerġenza. Deċiżjonijiet ta’ din ix-xorta għandhom ikunu jistgħu infurzati b’mod immedjat.
Il-proċeduri quddiem qorti tat-tutela f’każi li għandhom x’jaqsmu ma’ awtorità tal-ġenituri huma bla ħlas. Barra minn hekk, f’każi ġustifikati il-ġenituri jistgħu jiksbu l-għajnuna legali mingħajr ħlas.
Iva, kwalunkwe deċiżjoni tista’ tkun soġġetta għal appell li ġie ddepożitat f’qorti ta’ istanza ogħla.
Il-proċeduri b’relazzjoni ma’ l-infurzar bilfors ta’ deċiżjoni li tikkonċerna awtorità tal-ġenituri għandhom jitwettqu mill-istess qorti li tkun tat id-deċiżjoni oriġinali. Il-persuna konċernata għandha tiddepożita applikazzjoni xierqa fil-qorti. Il-proċeduri għandhom jitmexxew skond id-dispożizzjonijiet tal-Kodiċi tal-Proċedura Ċivili tal-Polonja.
Il-Polonja hija parti għall-Konvenzjoni Ewropea dwar ir-Rikonoxximent u l-Infurzar tad-Deċiżjonijiet li jikkonċernaw il-Kustodja tal-Minuri u ir-ritorn tal-Kustodja tal-Minuri, konkluża fil-Lussemburgu fl-20 ta’ Mejju 1980.
B’hekk għandha tkun iddepożitata applikazzjoni rilevanti f’qorti.
Meta l-Polonja tissieħeb fl-Unjoni Ewropea, għandhom japplikaw id-dispożizzjonijiet tal-liġi KE f’dan ir-rigward.
Dawn il-każi għandhom jinstemgħu fil-proċeduri ta’ appell mill-Qorti ta’ l-Appell, li hija superjuri għall-qorti li tkun tat id-deċiżjoni dwar ir-rikonoxximent ta’ sentenza ta’ qorti barranija. Għandhom japplikaw id-dispożizzjonijiet tal-Kodiċi tal-Proċedura Ċivili.
Il-liġi ta’ l-Istat ta’ l-oriġini tat-tifel/tifla, skond l-Artikolu 19 ta’ l-Att tat-12 ta’ Novembru 1965 – id-Dritt Internazzjonali Privat - għandha tkun il-liġi applikabbli.
Barra minn hekk, il-Polonja hija parti għall-Konvenzjoni ta’ l-Aja tal-5 ta’ Ottubru 1961 li tikkonċerna s-setgħat ta’ l-awtoritajiet u l-liġi applikabbli fir-rigward tal-ħarsien tal-minuri, li tippermetti l-possibbiltà li tkun applikata l-liġi ta’ l-Istat fejn persuna minuri għandha d-domiċilju tagħha.
« Risponsabilità tal-ġenituri - Informazzjoni Ġenerali | Polonja - Informazzjoni Ġenerali »